“สปริงนิวส์” สยายปีกเปิดคลื่นใหม่ “FM 98.5 สถานีข่าวจริง สปริงเรดิโอ” 1 พ.ย.นี้
"สปริงนิวส์" แถลงวิสัยทัศน์ปี 59 สยายปีก รุกทุกแพลทฟอร์ม พร้อมเปิดคลื่นวิทยุ “FM 98.5 สถานีข่าวจริง สปริงเรดิโอ” เริ่มออกอากาศตั้งแต่วันที่ 1 พ.ย.นี้เป็นต้นไป
26 ต.ค. 2558

บริษัท สปริงนิวส์ คอร์ปอเรชั่น จํากัด (SPRING NEWS) เป็นบริษัทลูกของบริษัท นิวส์ เน็ตเวิร์ค คอร์ปอเรชั่น หรือ NEWS ระบุว่า บริษัทยังคงเดินหน้าพัฒนาอย่างไม่หยุดยั้ง สำหรับ “สถานีข่าวสปริงนิวส์ ทีวีดิจิทัล ช่อง 19” ที่เพิ่งปรับผังไปเมื่อกลางปีที่ผ่านมา
ขณะที่ ล่าสุดจัดแถลงข่าวโชว์วิสัยทัศน์ปี 2559 เป็นเจ้าแรกก่อนใคร พร้อมสวนกระแสขยายการลงทุนสู่วิทยุ เพื่อต่อยอดยุทธศาสตร์ของสถานีที่ต้องการเสิร์ฟข่าวถึงผู้บริโภคได้ครบทุกช่องทาง โดยคลื่น “FM 98.5 สถานีข่าวจริง สปริงเรดิโอ” จะเริ่มออกอากาศตั้งแต่วันที่ 1 พ.ย.นี้เป็นต้นไป
ทั้งนี้คลื่น “FM 98.5 สถานีข่าวจริง สปริงเรดิโอ” ถือเป็นการต่อยอดและตอกย้ำความมุ่งมั่นตั้งใจของ สถานีข่าวสปริงนิวส์ ทีวีดิจิทัล ช่อง 19 ที่ต้องการเสิร์ฟข่าวจริง เป็นกลาง ครบทุกด้าน ครอบคลุมทุกช่องทาง จากคนข่าวคุณภาพ บนความรับผิดชอบต่อสังคมไทย และกลุ่มอาเซียน
โดยคอนเทนต์ของ “FM 98.5 สถานีข่าวจริง สปริงเรดิโอ” จะแบ่งสัดส่วนการนำเสนอเป็น 3 ส่วนหลักคือ
1.เสนอข่าวจริงเป็นกลางครบทุกด้าน ทั้งสังคม เศรษฐกิจ การเมือง ต่างประเทศ และไลฟ์สไตล์ จากทีมข่าวคุณภาพอย่าง ทีมข่าวสปริงนิวส์, ทีมข่าวต่างประเทศ สปริงนิวส์, ทีมข่าวทีนิวส์, ทีมข่าวหนังสือพิมพ์ข่าวหุ้นธุรกิจ, ทีมข่าวนิตยสารศิลปวัฒนธรรม (ในเครือมติชน) และทีมนักวิชาการชื่อดัง ดร.สุขุม นวลสกุล, ดร.เสรี วงศ์มณฑา, จันทนา สุขุมานนท์, วสันต์ เบนซ์ทองหล่อ, วิคเตอร์ สุขเสรี, โอวาท พรหมรัตนพงศ์
2. เสนอข่าวคลอบคลุมทุกแพลทฟอร์ม ด้วยการนำรายการข่าวเข้มข้นอย่าง “เจาะลึกทั่วไทย Inside Thailand, Headline บ่ายสาม พาดหัวข่าว, เผชิญหน้า Face Time, ขยี้ข่าว เขย่าเมือง, ปรากฏการณ์ข่าวจริง 23.00 น. และปรากฏการณ์ข่าวจริง สุดสัปดาห์” จากสถานีข่าวสปริงนิวส์ ทีวีดิจิทัล ช่อง 19 มาออกอากาศคู่ขนานกันทุกวัน
3. เสนอข่าวคุณภาพจากคนข่าวคุณภาพ อย่าง ดนัย เอกมหาสวัสดิ์, วาสนา นาน่วม, พัชระ สารพิมพา, สนธิญาณ ชื่นฤทัยในธรรม, วิษณุ โชลิตกุล, พัฒน์พงศ์ สำเนียงเสนาะ, โกศล สงเนียม, ศุภโชค โอภาสกุล, สุตา สุธีพิเชฐภัณฑ์, ธันย์ชนก จงยศยิ่ง, ทิพากร ศุภลักษณ์, ธนพล ไชยภาษี, อมรรัตน์ มหิทธิรุกข์, บุญระดม จิตรดอน, ศุภชัย ปกป้อง, บูรพา สงวนวงศ์, สุชาติ รักมั่นคง, อรรธฐิตฐา วัชรานนท์, สร้อยอักษร อ่อนพฤกษ์ภูมิ, บัณฑิตา สมานมิตร, Dr.Car ธีรเมศร์ ธีระชวัลพงศ์, ชยธร ธนวรเจต, อุษณี ธนากรเมธา
โดย “คุณวทันยา วงษ์โอภาสี” กรรมการผู้จัดการบริษัท สปริงนิวส์ คอร์ปอเรชั่น จำกัด เผยว่า “การลงทุนกับ FM 98.5 สถานีข่าวจริง สปริงเรดิโอ เพื่อต่อยอดและตอกย้ำว่า สปริงนิวส์คือสถานีข่าวที่พร้อมเสิร์ฟข่าวคุณภาพให้กับประชาชนอย่างแท้จริง โดยเรายังคงเดินหน้าต่อยอดการทำงานตามยุทธศาสตร์ที่ได้กำหนดไว้ตั้งแต่เริ่มต้นก่อตั้งสถานี ซึ่งในปีหน้าเรามีแผนจะขยายแพลทฟอร์มเพิ่มขึ้นอีก  เพื่อให้ประชาชนได้รับรู้ข่าวสารได้ทุกช่องทาง ทุกที่ทุกเวลาค่ะ” 